Man (57) op plaas doodgeskiet | Maroela Media
'n 57-jarige man is Woensdagaand tydens 'n aanval op 'n plaas in die Tom Burke-omgewing, noord van Lephalale (Ellisras), in Limpopo doodgeskiet.
Brig. Motlafela Mojapelo, woordvoerder van die Lephalale-polisie, het by navraag aan Maroela Media bevestig die oorledene, Jasper von Kleist, 'n plaasvoorman op die Dale-plaas, is omstreeks 20:30 in sy huis doodgeskiet.
"Die oorledene het saam met sy lewensmaat in hul huis gerus toe 'n onbekende gewapende man op hulle geskiet het," het Mojapelo gesê.
Die plaaseienaar, Nico Solomon, se 34-jarige seun, Charlie, is ook tydens die aanval gewond. Volgens die polisie is die 34-jarige slagoffer [Charlie] deur 'n ander verdagte by die hoofhuis op die plaas geskiet.
Maroela Media het by 'n betroubare bron verneem Charlie het by sy pa gaan eet en was op pad terug na sy huis, nie te ver van sy pa s'n af nie, toe hy deur twee of vier verdagtes buite die huis oorval is.
"Hy is na sy bakkie toe om huis toe te ry. Sy hondjie het in die rigting van die blombedding geblaf en wou nie in die bakkie klim nie. [Charlie] het sy pistool en selfoon op die sitplek neergesit om die hond op te tel toe twee verdagtes opspring en hom in die been skiet," het die bron, wat verkies om anoniem te bly, gesê.
Joubert het Woensdag die bloedige toneel aan afgevaardigdes van die VF Plus gewys en gesê dit het nie gelyk of die aanvallers iets wou roof nie, maar of hulle net die mense op die plaas voor die voet wou doodskiet.
Sy is twee keer raakgeskiet. Een skoot is deur haar arm en die ander deur haar skouer.
Marcelle Maritz, VF Plus-provinsiale leier in Limpopo en Sonja Joubert. Foto: Verskaf
'n Uiters emosionele Joubert het aan Marcelle Maritz, VF Plus se provinsiale leier in Limpopo, verduidelik sy en Von Kleist het gesit en televisie kyk toe hulle skote buite gehoor het.
"Jasper het opgespring en op daardie oomblik het van die mans deur die voordeur op ons begin skiet. Die deur het glasvenstertjies en hulle kon ons binne sien. Nadat die eerste skoot my getref het, het Jasper voor my ingespring en hy is in die bors geskiet," het Joubert gesê.
"Nog 'n skoot het my getref en ons het geval, met Jasper wat half oor my gelê het. Ek het gehoor hoe hy roggel. Toe hou die roggel op en ek voel hoe hy ophou asemhaal. Toe weet ek hy is dood."
Joubert het gesê die aanvallers het niks gesê en niks gevra nie. "Hulle het net van buite op ons geskiet. Dit was of hulle ons net wou doodmaak, niks anders nie…"
Volgens die VF Plus het honderde boere van die omgewing die polisie Woensdagoggend gehelp met die soektog na die aanvallers. 'n Helikopter en ligte vliegtuig is ook gebruik.
Die Tom Burke-polisie ondersoek die voorval. Niemand is nog in verband met dié voorval in hegtenis geneem nie. Enigiemand met inligting wat die polisie in hul ondersoek kan bystaan, word versoek om kapt. Richard Boshomane by 079 894 5501 te kontak.
Von Kleist was die oom van Zelna Zeekie, wat Donderdag die nuus oor sy moord op Facebook bekend gemaak het.
"My kosbare oom is gisteraand tydens 'n plaasaanval vermoor. Ek het net gister met my oom gepraat en die dag voor dit. Ek haat hierdie plaasmoorde nou met 'n passie. Rus in vrede my geliefde oom," het sy geskryf.
Ian Cameron, AfriForum se hoof van gemeenskapsveiligheid, het Donderdag aan Maroela Media gesê met dié voorval ingesluit, het daar vanjaar reeds sowat 113 plaasaanvalle en 17 plaasmoorde in Suid-Afrika plaasgevind.
Baie sterkte aan al die familie. As daar nog witmense oor is wat in Ramaphosa en die tandmuis glo, word wakker. Dit is al te laat. Dit gaan openlik daaroor om witmense te jag, plase leeg te kry en dan te onteien